ગામમાં એક વણિક ગૃહસ્થની પુત્રી ભરબપોરે નદીએ કપડાં ધોવાં ગયેલી. નદીને સામે કાંઠે એક વાડી ને એ વાડીમાં એક કોળી સથવારા તરીકે કામ કરે. નદીમાં નાહીને કાંઠે જ બાઈને કપડાં ધોતી જોઈને કોળીની દાનત બગડી. મધબપોર, એકાંત જગ્યા, કોળીએ બાઈની છેડતી કરી. ને કપડાં એમ ને એમ મૂકીને બાઈ ભાગી. નદીનો પહોળો પટ પસાર કરીને એનો રસ્તો બાવાજીના ભગ્ન મંદિર પાસેથી જાય. બાવો પોતાનું કામ કરતો હતો. એનું ધ્યાન હાંફળી ફાંફડી દોડતી ભાગતી બાઈ ઉપર પડ્યું. હાથમાંથી ઘડો નીચે મૂકીને કાદવવાળા હાથે જ એ આવ્યો. પૂછ્યું :